Ericu950/Stoicheia-meter-silver huggingface dataset:
ἀλλ οἱ τοῖς θείοις ἐντραφέντες λογίοις , τῶν λεγομένων ὁρῶντες τὸ ὕπουλον , ἐδυσχέραινον μέν , ἀντιλέγειν δὲ προφανῶς θρασύτητος ἔργον , οὐκ ἀγχινοίας , ἐνόμιζον .
τῆς οὖν αἱρετικῆς κακοδοξίας περιθέμενοι προσωπεῖα , οἴκοι προσελθόντες ἱκέτευον προφανῶς σφίσιν ἐκθέσθαι τοῦ δόγματος τὴν ἀλήθειαν καὶ μὴ περιιδεῖν τῇδε κ ἀκεῖσε ταῖς διαφόροις περιφερομένους διδασκαλίαις .
ὁ δὲ θαρρήσας ἐξέφηνεν ὃ κατέκρυπτε φρόνημα .
ἀλλὰ γὰρ ἄδικον ἔλεγον ἐκεῖνοι καὶ λίαν ἀνόσιον μὴ ἅπαντας τοὺς ὑπ αὐτὸν τελοῦντας τῆς ἀληθείας μεταλαχεῖν .
ὁ δὲ τούτοις καὶ τοῖς τοιούτοις ὑπαχθεὶς λόγοις ἐν τοῖς τῆς ἐκκλησίας συλλόγοις τὴν βλασφημίαν ἐγύμνωσεν .
ἐκεῖνοι δὲ τῷ ζήλῳ τὰς ψυχὰς παραθήξαντες εἰς τὴν Κωνσταντινούπολιν ἔδραμον .
καὶ πρῶτον μὲν παρ Εὐδοξίῳ ἐγράψαντο τὸν Εὐνόμιον ·
ἐκείνου δὲ μὴ προσδεξαμένου , τῷ βασιλεῖ προσελθόντες τὴν παρ ἐκείνου γιγνομένην ἀπωδύροντο λώβην ·
τῆς Ἀρείου γὰρ ἔλεγον βλασφημίας δυσσεβέστερα εἶναι τὰ παρὰ τούτου λεγόμενα .
θυμωθεὶς δὲ ἐπὶ τούτοις ὁ βασιλεὺς ἀγαγεῖν τε τὸν Εὐνόμιον τῷ Εὐδοξίῳ προσέταξε καὶ διελεγχόμενον τῆς ἱερωσύνης γυμνῶσαι .
ἐπειδὴ δὲ πολλάκις ὑπὸ τῶν κατηγόρων ὀχλούμενος ὁ Εὐδόξιος ἀναδυόμενος διετέλει , προσῆλθον αὖθις τῷ βασιλεῖ , ὀλοφυρόμενοι καὶ βοῶντες μηδὲν ὧν προσετάχθη τὸν Εὐδόξιον δεδρακέναι , ἀλλὰ πόλιν τοσαύτην περιορᾶν ταῖς Εὐνομίου βλασφημίαις ἐκδεδομένην .
τότε Κωνστάντιος αὐτὸν ἐξελάσειν ἠπείλησε τὸν Εὐδόξιον , εἰ μὴ τὸν Εὐνόμιον ἀγαγὼν δικάσοι καὶ ἐξελεγχόμενον ἐφ οἷς ᾐτιάθη κολάσοι .
ταύτην δείσας τὴν ἀπειλὴν ὁ Εὐδόξιος φυγεῖν ἐκ τῆς Κυζίκου τῷ Εὐνομίῳ διὰ γραμμάτων ἐδήλωσε καὶ ἑαυτῷ μέμφεσθαι μὴ πεισθέντι ταῖς ὑποθήκαις .
ὁ δὲ Εὐνόμιος δείσας μὲν ὑπεχώρησε , τὴν δὲ ἀτιμίαν οὐκ ἐνεγκὼν προδοσίαν μὲν κατηγόρει τοῦ Εὐδοξίου , ἠδικῆσθαι δὲ καὶ ἑαυτὸν καὶ τὸν Ἀέτιον ἔλεγεν .
ἐντεῦθεν λοιπὸν ἰδίαν φατρίαν συνεστήσατο .
ὅσοι γὰρ δὴ συνίστορες ἦσαν τῆς ἐν τοῖς δόγμασιν αὐτῶν συμφωνίας Εὐδοξίου μὲν ἀπέστησαν , προδοσίαν κατεγνωκότες , Εὐνομίῳ δὲ συνετάχθησαν καὶ τὴν ἐπωνυμίαν ἐξ ἐκείνου μέχρι καὶ τήμερον ἔχουσιν .
ἐντεῦθεν αἱρέσεως ἀρχηγὸς γενόμενος ὁ Εὐνόμιος ταῖς τῆς ἀσεβείας προσθήκαις τὴν Ἀρείου βλασφημίαν ἐπηύξησεν .
ὅτι δὲ φιλοτιμίας πάθει δουλεύων ἴδιον συνεστήσατο σύλλογον , αὐτὰ τὰ πεπραγμένα βοᾷ .
ἡνίκα μὲν γὰρ Ἀέτιος ἀποκηρυχθεὶς ἐξηλάθη , οὐ συνεξῆλθεν ἐκείνῳ , καίτοι διδάσκαλον αὐτὸν καὶ θεοῦ ἄνθρωπον ὀνομάζων , ἀλλὰ μεμένηκεν Εὐδοξίῳ συμπεφραγμένος ·
ἡνίκα δὲ αὐτὸς δίκας εἰσεπράχθη τῆς ἀσεβείας , οὐκ ἔστερξε τῆς συνόδου τὴν ψῆφον , ἀλλ ἐπισκόπους ἐχειροτόνει καὶ πρεσβυτέρους ὁ τῆς ἐπισκοπικῆς ἀξίας γεγυμνωμένος .
ταῦτα μὲν οὖν ἐν Κωνσταντινουπόλει γεγένηται .
σαβώρου δὲ τοῦ Περσῶν βασιλέως κατὰ Ῥωμαίων στρατεύσαντος , ἀφίκετο εἰς τὴν Ἀντιόχειαν ὁ Κωνστάντιος , ἀγείρας τὴν στρατιάν .
ἐξήλασε δὲ τοὺς πολεμίους οὐχ ὁ τῶν Ῥωμαίων στρατὸς ἀλλ ὁ τῶν παρὰ Ῥωμαίοις εὐσεβούντων θεός .
τὸν δὲ τῆς νίκης τρόπον ἐγὼ διηγήσομαι .
νίσιβις , ἣν Ἀντιόχειαν Μυγδονίαν τινὲς ὀνομάζουσιν , ἐν μεθορίῳ κεῖται τῆς Περσῶν καὶ Ῥωμαίων ἡγεμονίας .
ταύτης ἐπίσκοπος ἦν καὶ πολιοῦχος καὶ στρατηγὸς Ἰάκωβος , οὗ καὶ πρόσθεν ἐμνήσθην , τῆς δὲ ἀποστολικῆς χάριτος τὰς ἀκτίνας οὗτος ἠφίει .
τούτου τὰς ἀξιαγάστους καὶ πολυυμνήτους θαυματουργίας ἐν τῇ Φιλοθέῳ Ἱστορίᾳ συγγράψας , περιττὸν οἶμαι καὶ παρέλκον αὖθις ταύτας ἀπαριθμήσασθαι ·
μίαν δὲ μόνην ἐρῶ , τοῦ προκειμένου ἕνεκα διηγήματος .
τὴν ὑπὸ τούτου κυβερνωμένην πόλιν Ῥωμαίοις ὑποκειμένην ὁ Περσικὸς ἐπολιόρκει στρατός .
ἑβδομήκοντα δὲ προσεδρεύσας ἡμέρας , καὶ πολλὰς μὲν ἑλεπόλεις τῷ τείχει προσενεγκών , πολλὰ δὲ ἕτερα μηχανήματα περιστήσας , καὶ χαρακώματα καὶ τάφρους ὀρύξας , ἑλεῖν τὴν πόλιν οὐκ ἴσχυσεν .
ὕστερον δὲ τοῦ ποταμοῦ τὸ ῥεῖθρον ὃς μέσην διατέμνει τὴν πόλιν  Μυγδόνιος δὲ ὄνομα τούτῳ  πόρρωθεν ἐπισχών , καὶ τὰς ὄχθας ἑκατέρωθεν προσχώσας καὶ ὑψηλὰς ἐργασάμενος ἵνα τὸ ῥεῦμα συνέχωσιν , ὡς εἶδε πάμπολυ γενόμενον καὶ λοιπὸν ὑπερκλύζον τὸ χῶμα , ἐξαπινέως ἀφῆκε κατὰ τοῦ τείχους ὡς μηχανήν 0 .
τὸ δὲ οὐκ ἤνεγκε σφοδροτάτην οὖσαν τὴν προσβολήν , ἀλλ ἐκλίθη τε καὶ κατέπεσε .
τ αὐτὸ δὲ πάθος καὶ τὸ ἕτερον τοῦ περιβόλου μέρος ὑπέμεινε , δι οὗ τὴν ἔξοδον ὁ Μυγδόνιος εἶχε ·
κατηνέχθη γὰρ τὴν ῥύμην οὐκ ἐνεγκόν .
ταῦτα Σαβώρης ἰδὼν ἤλπισεν ἀκμητὶ λοιπὸν τοῦ ἄστεος περιέσεσθαι .
καὶ τὴν μὲν ἡμέραν ἐκείνην ἡσύχασεν , ὥστε καὶ τὸ τέλμα διαυανθῆναι καὶ τὸν ποταμὸν γενέσθαι βατόν .
πανστρατιᾷ δὲ προσβαλὼν τῇ ὑστεραίᾳ καὶ προσδοκῶν διὰ τῶν καταπεπτωκότων τοῦ τείχους εἰς τὴν πόλιν εἰσιέναι μερῶν , ὁρᾷ τὸ τεῖχος ἑκατέρωθεν ᾠκοδομημένον καὶ μάταιον αὐτῷ τὸν πόνον γεγενημένον .
ὁ γὰρ θεῖος ἐκεῖνος ἀνήρ , διὰ προσευχῆς καὶ τοὺς στρατιώτας δυνάμεως ἐμπλήσας καὶ τοὺς ἄλλους οἰκήτορας , τόν τε περίβολον ᾠκοδόμησε καὶ τὰ μηχανήματα ἐπιστήσας τοὺς προσιόντας ἐξήλασε ·
καὶ ταῦτα ἔδρα οὐ τῷ τείχει πελάζων , ἀλλ ἔνδον ἐν τῷ θείῳ νεῷ τὸν κύριον τῶν ὅλων ἀντιβολῶν 0 .
τὸν δὲ Σαβώρην οὐ μόνον τῆς οἰκοδομίας τὸ τάχος κατέπληξεν , ἀλλὰ καὶ ἑτέρα ὄψις ἐξεδειμάτωσεν .
εἶδε γὰρ ἐφεστῶτα τῷ περιβόλῳ τινὰ τὸ βασιλικὸν περικείμενον σχῆμα καὶ τῆς τε ἁλουργίδος τοῦ τε διαδήματος αἴγλην ἐκπεμπομένην .
τοπάσας δὲ εἶναι τῶν Ῥωμαίων τὸν βασιλέα , θάνατον ἠπείλησε τοῖς μὴ παρεῖναι τοῦτον ἀπηγγελκόσιν .
ἰσχυριζομένων δὲ ἐκείνων ἀληθῆ εἶναι τὰ παρ αὐτῶν εἰρημένα καὶ τὸν Κωνστάντιον ἐν Ἀντιοχείᾳ διάγειν εἰρηκότων , ἐπέγνω τῆς ὄψεως τὰ μηνύματα καὶ τὸν θεὸν ἔφη τῶν Ῥωμαίων ὑπερμαχεῖν .
καὶ δυσχεράνας ὁ δείλαιος βέλος ἀφῆκεν εἰς τὸν ἀέρα , εἰδὼς μὲν ὡς οὐ βαλεῖ τὸν ἀσώματον , τῆς δὲ μανίας τὴν ῥύμην οὐκ ἐνεγκών .
τότε Ἐφραὶμ ὁ θαυμάσιος  συγγραφεὺς δὲ οὗτος ἄριστος παρὰ Σύροις ἐγένετο  τὸν θεῖον Ἰάκωβον ἠντιβόλησεν ἐπιβῆναι τοῦ τείχους καὶ τοὺς βαρβάρους ἰδεῖν καὶ τῆς ἀρᾶς κατ αὐτῶν ἀφιέναι τὰ βέλη .
εἴξας δὴ οὖν ὁ θεσπέσιος ἄνθρωπος ἀνέβη μὲν εἴς τινα πύργον ·
τὸ δὲ μυρίον πλῆθος ἰδών , ἄλλην μὲν οὐκ ἀφῆκεν ἀράν , σκνίπας δὲ αὐτοῖς ἐξῄτησεν ἐπιπεμφθῆναι καὶ κώνωπας , ὥστε καὶ διὰ τῶν μικρῶν ζωϋφίων τοῦ σφίσιν ἐπαρκοῦντος ἐπιγνῶναι τὴν δύναμιν .
εἵπετο δὲ τῇ εὐχῇ τῶν σκνιπῶν καὶ τῶν κωνώπων τὰ νέφη , καὶ τῶν μὲν ἐλεφάντων τὰς προνομαίας αὐλοειδεῖς πεφυκυίας ἐπλήρου , τῶν δὲ ἵππων καὶ τῶν ἄλλων κτηνῶν τά τε ὦτα καὶ τὰς ῥῖνας .
οἱ δὲ φέρειν οὐ δυνάμενοι τῶν ζωϋφίων τὴν προσβολὴν τούς τε ῥυτῆρας ἀπέρρηξαν καὶ τοὺς ἐποχουμένους κατήνεγκαν , καὶ τήν τε τάξιν συνέχεαν τό τε στρατόπεδον καταλιπόντες ἔφυγον κατὰ κράτος .
οὕτως ὁ τρισάθλιος βασιλεύς , τῇ σμικρᾷ καὶ φιλανθρώπῳ παιδείᾳ τοῦ τῶν εὐσεβούντων προμηθουμένου θεοῦ μεμαθηκὼς τὴν ἰσχύν , ἀνέζευξεν ἐκεῖθεν , αἰσχύνην οὐ νίκην ἐκ τῆς πολιορκίας δρεψάμενος .
κατὰ τοῦτον δὲ τὸν χρόνον ὁ Κωνστάντιος ἐν Ἀντιοχείᾳ διέτριβε .
τῆς δὲ ἀνακωχῆς γενομένης καὶ τοῦ Περσικοῦ παυσαμένου πολέμου , πάλιν ἐπισκόπους συνήθροισεν , ἀρνηθῆναι πάντας καὶ τὸ ὁμοούσιον ἀναγκάζων καὶ τὸ ἑτεροούσιον .
Εὐδοξίου δὲ μετὰ Λεόντιον ἐκεῖνον τὸν θρόνον ἁρπάσαντος , εἶτα ἐξελαθέντος καὶ μετὰ πολλὰς συνόδους τὴν Κωνσταντινούπολιν παρανόμως κατεσχηκότος , ἡ Ἀντιοχέων ἐκκλησία ποιμένος ἐστέρητο .
τότε δὴ οὖν οἱ συνεληλυθότες ἐπίσκοποι  πολλοὶ δὲ ἦσαν πάντοθεν συνειλεγμένοι  χρῆναι ἔλεγον προβληθῆναι πρότερον τῇ ποίμνῃ νομέα , εἶθ οὕτω κοινῇ σὺν ἐκείνῳ περὶ τῶν δογμάτων βουλεύσασθαι .
κατ  ἐκεῖνον δὲ τὸν καιρὸν Μελέτιος ὁ θεσπέσιος πόλιν τινὰ τῆς Ἀρμενίας ἰθύνων , εἶτα τῶν ἀρχομένων τὸ δυσήνιον δυσχεράνας , ἡσυχίαν ἦγεν ἑτέρωθι διατρίβων .
τοῦτον ὑποτοπήσαντες οἱ τῆς Ἀρείου συμμορίας ὁμόφρονα εἶναι καὶ κοινωνὸν τῶν δογμάτων , ἐξῄτησαν τὸν Κωνστάντιον τούτῳ τῆς Ἀντιοχέων ἐκκλησίας παραδοῦναι τὰς ἡνίας .
πάντα γὰρ νόμον παρέβαινον ἀδεῶς , κρατῦναι πειρώμενοι τὴν ἀσέβειαν , καὶ τῶν θεσμῶν ἡ παράβασις ὑποβάθρα τῆς βλασφημίας ἐγίνετο .
πολλὰ δὲ τοιαῦτα πολλαχοῦ γῆς ἐνεόχμωσαν .
οἱ δὲ τῶν ἀποστολικῶν ἀντεχόμενοι δογμάτων , τοῦ μεγάλου Μελετίου καὶ τὴν ἐν τοῖς δόγμασιν ὑγείαν εἰδότες καὶ μὲν δὴ καὶ τὴν τοῦ βίου λαμπρότητα καὶ τῆς ἀρετῆς τὸν πλοῦτον σαφῶς ἐπιστάμενοι , συνεψηφίσαντο καὶ τὸ ψήφισμα γραφῆναι καὶ παρὰ πάντων ὑπογραφῆναι μετὰ πλείστης ὅτι μάλιστα σπουδῆς παρεσκεύασαν .
τοῦτο δέ γε καὶ οὗτοι κ ἀκεῖνοι οἷόν τινα συνθήκην κοινὴν Εὐσεβίῳ τῷ Σαμοσάτων ἐπισκόπῳ φυλάττειν ἔδοσαν , ἀνδρὶ γενναίῳ τῆς ἀληθείας ἀγωνιστῇ .
ἐπειδὴ δὲ βασιλικὴν δεξάμενος κλῆσιν ἧκεν ὁ μέγας Μελέτιος , ὑπήντησαν μὲν ἅπαντες οἱ τῆς ἀρχιερωσύνης μετειληχότες .
ὑπήντησαν δὲ καὶ οἱ ἄλλοι τῆς ἐκκλησίας χοροὶ καὶ ἅπαν τὸ τῆς πόλεως πλῆθος ·
παρῆσαν δὲ καὶ Ἰουδαῖοι καὶ Ἕλληνες , τὸν πολυθρύλητον ἰδεῖν Μελέτιον ἱμειρόμενοι .
ὁ δὲ βασιλεὺς καὶ αὐτῷ καὶ τοῖς ἄλλοις οἳ λέγειν ἠδύναντο τὸ κύριος ἔκτισέ με ἀρχὴν ὁδῶν αὐτοῦ εἰς ἔργα αὐτοῦ παρηγγύησεν ἀναπτύξαι τῷ πλήθει ·
τοὺς δὲ γράφειν εἰς τάχος πεπαιδευ μένους γράψαι προσέταξε τὰ παρ ἑκάστου λεγόμενα , ἀκριβεστέραν ἔσεσθαι τὴν διδασκαλίαν ὑπολαβών .
καὶ πρῶτος μὲν ὁ Λαοδικείας Γεώργιος τὴν αἱρετικὴν ἐξήμεσε δυσοσμίαν ·
μετὰ δὲ τοῦτον Ἀκάκιος ὁ Καισαρείας μέσην τινὰ διδασκαλίαν προσήνεγκε , πλεῖστον μὲν ὅσον τῆς ἐκείνων βλασφημίας ἀφεστηκυῖαν , οὐκ ἀκραιφνῆ δὲ καὶ ἀκέραιον τὸν ἀποστολικὸν χαρακτῆρα φυλάττουσαν ·
τρίτος ὁ μέγας ἀνέστη Μελέτιος καὶ τοῦ τῆς θεολογίας κανόνος ὑπέδειξε τὴν εὐθύτητα .
οἷον γάρ τινι στάθμῃ τῇ ἀληθείᾳ χρησάμενος , καὶ τὸ περιττὸν καὶ τὸ ἐλλεῖπον διέφυγεν .
εὐφημίας δὲ πλείστης παρὰ τοῦ πλήθους προσφερομένης καὶ σύντομον αὐτοῖς προσενεγκεῖν ἀντιβολούντων διδασκαλίαν , τρεῖς ὑποδείξας δακτύλους , εἶτα τοὺς δύο συναγαγὼν καὶ τὸν ἕνα καταλιπών , τὴν ἀξιέπαινον ἐκείνην ἀφῆκε φωνήν ·
τρία τὰ νοούμενα , ὡς ἑνὶ δὲ διαλεγόμεθα 0 .
κατὰ ταύτης τῆς διδασκαλίας οἱ τὴν Ἀρείου νόσον ἐν τῇ ψυχῇ φέροντες τὰς γλώττας ἐκίνησαν καὶ συκοφαντίαν ἐξύφηναν , τὰ Σαβελλίου φρονεῖν τὸν θεῖον εἰρηκότες Μελέτιον ·
καὶ ἔπεισάν γε τὸν εὔριπον ἐκεῖνον καὶ τῇδε κ ἀκεῖσε ῥᾳδίως φερόμενον καὶ παρεσκεύασαν εἰς τὴν οἰκείαν ἐξοστρακίσαι πατρίδα .
καὶ παραυτίκα Εὐζώϊον ἀντ ἐκείνου πρ οὐβάλοντο , προφανῆ τῶν Ἀρείου δογμάτων συνήγορον ·
σὺν Ἀρείῳ γὰρ καὶ τοῦτον διακονίας ἠξιωμένον ὁ μέγας Ἀλέξανδρος ἀπεκήρυξεν .
εὐθὺς δὴ οὖν τὸ ὑγιαῖνον πλῆθος τῶν τὴν νόσον εἰσδεδεγμένων ἀποκριθὲν εἰς τὴν ἀποστολικὴν ἐκκλησίαν τὴν ἐν τῇ καλου μένῃ Παλαιᾷ διακειμένην ἠθροίζετο .
τριάκοντα μὲν γὰρ ἔτη μετά γε τὰς κατ Εὐσταθίου τοῦ πανευφήμου γεγενημένας ἐπιβουλὰς διετέλεσαν τῆς Ἀρειανικῆς ἀνεχόμενοι βδελυρίας καὶ χρηστήν τινα μεταβολὴν προσδεχόμενοι .
ἐπειδὴ δὲ εἶδον τὴν ἀσέβειαν παρ αὐτοῖς αὐξανομένην καὶ τοὺς μὲν τῶν ἀποστολικῶν ἀντεχομένους δογμάτων καὶ προφανῶς πολεμουμένους καὶ κρύβδην ἐπιβουλευομένους , καὶ τὸν μὲν θεῖον ἐξελαθέντα Μελέτιον , Εὐζώϊον δὲ τὸν τῆς αἱρέσεως προστάτην ἀντ ἐκείνου τὴν προεδρίαν δεξάμενον , τῶν πρὸς τὸν Λὼτ ἀνεμνήσθησαν εἰρημένων σώζων σῶζε τὴν σεαυτοῦ ψυχήν , πρὸς δὲ δὴ τούτοις καὶ τῶν εὐαγγελικῶν νόμων οἳ σαφῶς διαγορεύουσιν εἰ ὁ ὀφθαλμός σου ὁ δεξιὸς σκανδαλίζει σε , ἔκκοψον αὐτὸν καὶ βάλε ἀπὸ σοῦ .
τ αὐτὰ δὲ καὶ περὶ χειρὸς καὶ ποδὸς ὁ δεσπότης ἐνομοθέτησε καὶ προστέθεικε ·
συμφέρει γάρ σοι ἵνα ἀπόληται ἓν τῶν μελῶν σου , καὶ μὴ ὅλον τὸ σῶμά σου βληθῇ εἰς γέενναν .
ἡ μὲν οὖν τῆς ἐκκλησίας διαίρεσις τοῦτον τὸν τρόπον ἐγένετο .
Εὐσέβιος δὲ ὁ θαυμάσιος , οὗ καὶ πρόσθεν ἐμνήσθην , ὁ τὸ ψήφισμα τὸ κοινὸν πιστευθείς , τῶν συνθηκῶν τὴν παράβασιν θεασάμενος εἰς τὴν ἐγκεχειρισμένην ᾤχετο πόλιν ·
οἱ δὲ τὸν ἀνάγραπτον ἔλεγχον ὑφορώμενοι τὸν Κωνστάντιον ἔπεισαν ἀποστεῖλαί τινα τὸ ψήφισμα κομιούμενον .
καὶ δῆτα πεισθεὶς ὁ βασιλεὺς ἀπέστειλέ τινα τοὺς κατὰ τὴν πορείαν ἐναλλαττομένους ἵππους ἐλαύνειν εἰωθότα καὶ τὰς ἀποκρίσεις ὡς τάχιστα φέροντα .
ἐπειδὴ δὲ ἀφίκετο καὶ τὰ παρὰ βασιλέως ἀπήγγειλεν , οὐκ ἀνέχομαι , ἔφη Εὐσέβιος ὁ θαυμάσιος , τὴν κοινὴν ἀποδοῦναι παρακαταθήκην , πρὶν ἂν ἅπαντες οἱ δεδωκότες κατὰ τ αὐτὸν γένοιντο .
ταῦτα ὁ μὲν ἀπήγγειλε τῷ πεπομφότι ·
ὁ δὲ τῷ θυμῷ ζέσας ἐπέστειλεν αὐτῷ πάλιν ἀποδοῦναι παρεγγυῶν , καὶ προστέθεικεν ὡς προσέταξεν ἐκτμηθῆναι αὐτοῦ τὴν χεῖρα τὴν δεξιάν , εἰ μὴ δοίη τὸ ψήφισμα .
ταῦτα μέντοι δεδιττόμενος ἔγραψε ·
τῷ γὰρ κομίζοντι τὴν ἐπιστολὴν ἀπηγόρευσεν ἅπερ ἠπείλησε δρᾶσαι .
ἐπειδὴ δὲ τὴν ἐπιστολὴν ἀναπτύξας ὁ θεῖος ἐκεῖνος ἀνὴρ εἶδεν ἐν τοῖς γράμμασιν ἣν ὁ βασιλεὺς ἠπείλησε κόλασιν , μετὰ τῆς δεξιᾶς καὶ τὴν εὐώνυμον πρ οὔθηκεν , ἄμφω τεμεῖν τὼ χεῖρε παρεγγυῶν ·
τὸ γὰρ ψήφισμα , ἔφη , οὐ δώσω , τῆς Ἀρειανικῆς μοχθηρίας ἔλεγχον ὄντα σαφῆ .
ταύτην αὐτοῦ τὴν ἀνδρείαν μαθὼν ὁ Κωνστάντιος καὶ τότε ἠγάσθη καὶ διετέλει θαυμάζων .
θαυμάζουσι γὰρ καὶ δυσμενεῖς τὰ τῶν ἀντιπάλων πλεονεκτήματα , ὑπὸ τοῦ μεγέθους τῶν πραττομένων ἀναγκαζόμενοι .
κατὰ τοῦτον τὸν χρόνον ὁ Κωνστάντιος πυθόμενος ὡς Ἰουλιανός , ὃν τῆς Εὐρώπης ἀπέφηνε Καίσαρα , μειζόνων πραγμάτων ἐφίεται καὶ κατὰ τοῦ τετιμηκότος στρατιὰν συναγείρει , ἀπὸ μὲν τῆς Συρίας ἀπῆρεν , ἐν δὲ τῇ Κιλικίᾳ τὸν βίον κατέλυσεν .
οὐ γὰρ εἶχεν ἐπίκουρον ὃν ὁ πατὴρ αὐτῷ καταλέλοιπε , τῆς πατρῴας εὐσεβείας ἄσυλον οὐ φυλάξας τὸν κλῆρον .
οὗ δὴ εἵνεκα πικρῶς ὠλοφύρετο τῆς πίστεως τὴν μετάθεσιν .
τὰ κεφάλαια τοῦ γλόγου α 0 .
περὶ τῆς Ἰουλιανοῦ βασιλείας 0 .
ὅτι παιδόθεν ἐν εὐσεβείᾳ τραφεὶς ἐξώκειλεν εἰς ἀσέβειαν .
ὅπως τὰ πρῶτα τὴν ἀσέβειαν κρύπτων ὕστερον ταύτην ἐγύμνωσεν .
περὶ τῆς ἐπανόδου τῶν ἐπισκόπων .
περὶ τῆς Παυλίνου χειροτονίας .
ὅτι οὐ φιλανθρωπίᾳ χρώμενος ἀλλὰ φθόνῳ βαλλόμενος προφανῶς τοὺς εὐσεβεῖς οὐκ ἀνῄρει .
ὁπόσα καὶ ὁποῖα κατὰ τῶν Χριστιανῶν ἐτόλμησαν Ἕλληνες παρ αὐτοῦ λαβόντες τὴν ἐξουσίαν 0 .
τίνα κατὰ τῶν Χριστιανῶν ἐνομοθέτησεν .
περὶ τῆς τετάρτης ἐξορίας τοῦ ἁγίου Ἀθανασίου καὶ φυγῆς .
τὰ κατὰ τὸ Ἀπολλώνιον τὸ ἐν Δάφνῃ καὶ τὸν ἅγιον Βαβυλᾶν 0 .
περὶ Θεοδώρου τοῦ ὁμολογητοῦ 0 .
περὶ τῆς δημεύσεως τῶν ἱερῶν κειμηλίων καὶ τῆς τῶν σιτηρεσίων ἀφαιρέσεως 0 .
τὰ κατὰ Ἰουλιανὸν τὸν θεῖον αὐτοῦ 0 .
περὶ τοῦ υἱοῦ τοῦ ἱερέως 0 .
περὶ Ἰοβεντίνου καὶ Μαξιμίνου τῶν μαρτύρων .
περὶ Βαλεντινιανοῦ τοῦ ὕστερον βασιλεύσαντος .
περὶ τῶν ἄλλων ὁμολογητῶν .
περὶ Ἀρτεμίου τοῦ δουκός .
περὶ Πουπλίας τῆς διακόνου καὶ τῆς κατὰ θεὸν αὐτῆς παρρησίας 0 .
τὰ κατὰ Ἰουδαίους καὶ τὴν τῆς οἰκοδομίας ἐπιχείρησιν καὶ τὰς ἐπενεχθείσας αὐτοῖς θεηλάτους πληγάς 0 .
περὶ τῆς κατὰ Περσῶν στρατείας .
περὶ τῆς τοῦ πολιτευομένου τοῦ Βεροιαίου παρρησίας .
περὶ τῆς τοῦ παιδαγωγοῦ προρρήσεως 0 .
περὶ τῆς τοῦ ἁγίου Ἰουλιανοῦ τοῦ μονάζοντος προφητείας 0 .
περὶ τῆς ἐν Περσίδι γεγενημένης σφαγῆς Ἰουλιανοῦ τοῦ βασιλέως .
περὶ τῆς ἐν Κάρραις μετὰ τὴν ἀναίρεσιν αὐτοῦ φωραθείσης γοητείας .
περὶ τῶν ἐν τοῖς βασιλείοις Ἀντιοχείας εὑρεθεισῶν κεφαλῶν 0 .
περὶ τῆς ἐν Ἀντιοχείᾳ πανδημεὶ γεγενημένης χορείας .
τΟμΟσ ΤΡΙΤΟΣ ΤΗΣ ΘΕΟΔΩΡΗΤΟΥ ΕΚΚΛΗΣΙΑΣΤΙΚΗΣ ΙΣΤΟΡΙΑΣ Κωνστάντιος μὲν δὴ στένων καὶ ὀδυρόμενος ὑπεξῆλθε τὸν βίον ὅτι τῆς πατρῴας πίστεως παρετράπη ·
ἰουλιανὸς δὲ ἀπὸ τῆς Εὐρώπης εἰς τὴν Ἀσίαν διαβαίνων ἐπύθετο τοῦ Κωνσταντίου τὴν τελευτὴν καὶ θαρρήσας , ὡς οὐδένα ἀντίπαλον ἔχων , τὴν βασιλείαν παρέλαβεν .
Οὗτος δέ , νέαν μὲν ἄγων τὴν ἡλικίαν σὺν Γάλλῳ τῷ ἀδελφῷ καὶ ἄνηβος ὢν ἔτι , τὴν τῆς εὐσεβοῦς διδασκαλίας εἷλκε θηλήν , καὶ μὲν δὴ καὶ πρόσηβος γενόμενος καὶ ἔφηβος τῆς αὐτῆς μετελάγχανε ·
δείσας δὲ τὸν Κωνστάντιον  τοὺς γὰρ γένει προσήκοντας ἀνῄρει δειμαίνων τὰς τυραννίδας  τοῦ τῶν ἀναγνωστῶν ἠξιώθη χοροῦ καὶ τὰς ἱερὰς βίβλους ἐν τοῖς ἐκκλησιαστικοῖς συλλόγοις ὑπανεγίνωσκε τῷ λαῷ .
καὶ σηκὸν μαρτύρων ἐδομήσατο μέν , οὐ προσεδέξαντο δὲ οἱ μάρτυρες τὴν εἰς ἀσέβειαν αὐτοῦ παρατροπὴν προθεώμενοι ·
τῶν γὰρ δὴ θεμελίων τὸ τῆς ἐκείνου γνώμης μιμησαμένων ἀβέβαιον , πρὶν ἱερωθῆναι κατέπεσε .
τὰ μὲν δὴ τῆς πρώτης ἡλικίας αὐτοῦ καὶ τῆς δευτέρας τοιαῦτα ἦν .
ἐπειδὴ δὲ εἰς τὴν Ἑσπέραν ἀπαίρων Κωνστάντιος  ἐκεῖσε γὰρ αὐτὸν εἷλκεν ὁ πρὸς Μαγνέντιον πόλεμος  Καίσαρα τῆς Ἑῴας τὸν Γάλλον ἀπέφηνεν , εὐσεβῆ τε ὄντα καὶ εἰς τέλος γε διαμείναντα , τὸ μὲν ὀνησιφόρον δέος Ἰουλιανὸς ἐσκέδασε τῆς ψυχῆς , θάρσος δὲ λαβὼν ὡς οὐκ ὤφελε , τῶν βασιλικῶν ἐπεθύμησε σκήπτρων .
οὗ δὴ εἵνεκα τὴν Ἑλλάδα περινοστῶν μάντεις ἐπεζήτει καὶ χρησμολόγους , εἰ τεύξεται τοῦ ποθουμένου μαθεῖν ἱμειρόμενος .
περιτυγχάνει δὲ ἀνθρώπῳ ταῦτα προλέγειν ὑπισχνουμένῳ , ὃς τοῦτον εἴς τινα τῶν εἰδωλικῶν σηκῶν ἀγαγὼν καὶ εἴσω γενέσθαι τῶν ἀδύτων παρασκευάσας , τοὺς ἀπατεῶνας ἐκάλεσε δαίμονας .
ἐκείνων δὲ μετὰ τῆς συνήθους φαντασίας ἐπιφανέντων , ἠνάγκασε τοῦτον τὸ δέος ἐπιθεῖναι τῷ μετώπῳ τοῦ σταυροῦ τὸ σημεῖον ·
οἱ δὲ τοῦ δεσποτικοῦ τροπαίου τὸν τύπον ἰδόντες καὶ τῆς σφετέρας ἥττης ἀναμνησθέντες , φροῦδοι παραυτίκα ἐγένοντο .
συνεὶς δὲ ὁ γόης ἐκεῖνος τῆς φυγῆς τὴν αἰτίαν ἐπεμέμψατο τούτῳ .
ἰουλιανὸς δὲ καὶ τὸ δέος ἐδήλωσε καὶ τοῦ σταυροῦ θαυμάζειν ἔφησε τὴν ἰσχύν ·
ἀπέδρασαν γὰρ οἱ δαίμονες τούτου τὸν τύπον οὐκ ἐνεγκόντες ἰδεῖν .
μὴ δὴ τοῦτο ὑπολάβῃς , ὦ ἀγαθέ , ὁ γόης ἔφη , οὐ γὰρ ἔδεισαν , ὥς γε σὺ φῄς , ἀλλὰ βδελυξάμενοι τὸ παρὰ σοῦ γενόμενον ᾤχοντο .
οὕτω βουκολήσας τὸν δείλαιον ἐμύησέ τε καὶ τοῦ μύσους ἐνέπλησε .
καὶ ἡ τῆς βασιλείας ἐπιθυμία τῆς εὐσεβείας ἐγύμνωσε τὸν τρισάθλιον .
παραλαβὼν δὲ ὅμως τὴν δυναστείαν ἐπὶ πλεῖστον ἔκρυψε τὴν ἀσέβειαν ·
διαφερόντως γὰρ ἐδεδίει τοὺς στρατιώτας , τὰ τῆς εὐσεβείας εἰσδεδεγμένους μαθήματα .
πρῶτον μὲν γὰρ αὐτοὺς ὁ πανεύφημος Κωνσταντῖνος , τῆς προτέρας ἐξαπάτης ἐλευθερώσας , ἐξεπαίδευσε τὰ τῆς ἀληθείας μαθήματα ·
ἔπειτα δὲ οἱ ἐκείνου παῖδες βεβαιοτέραν ἐν αὐτοῖς τὴν παρὰ τοῦ πατρὸς γεγενημένην διδασκαλίαν εἰργάσαντο .
εἰ γὰρ καὶ τοῦ ὁμοουσίου τὸ πρόσρημα βουκοληθεὶς ὑπὸ τῶν ἀγόντων αὐτὸν ὁ Κωνστάντιος οὐ προσίετο , τὴν γοῦν τούτου διάνοιαν ἀκραιφνῶς ὡμολόγει .
γνήσιον γὰρ υἱὸν πρὸ τῶν αἰώνων ἐκ τοῦ πατρὸς γεγεννημένον τὸν θεὸν λόγον ὠνόμαζε καὶ τοὺς κτίσμα λέγειν τολμῶντας ἄντικρυς ἀπεκήρυττε , τὴν δὲ τῶν εἰδώλων παντελῶς ἀπηγόρευσε θεραπείαν .
ἐρῶ δὲ αὐτοῦ καὶ ἕτερον ἀξιέπαινον , ἱκανὸν τεκμηριῶσαι τὴν περὶ τὰ θεῖα σπουδήν .
ἐν γὰρ δὴ τῷ πρὸς Μαγνέντιον πολέμῳ ἅπασαν συναλίσας τὴν στρατιὰν μεταλαχεῖν ἅπαντας τῶν θείων συνεβούλευσε μυστηρίων , ἀεὶ μὲν ἄδηλον εἶναι λέγων τοῦ βίου τὸ τέλος , οὐχ ἥκιστα δὲ ἐν πολέμῳ , μυρίων ἑκατέρωθεν ἀφιεμένων καὶ βελῶν καὶ πελτῶν καὶ δοράτων , καὶ μὲν δὴ καὶ ξιφῶν καὶ κοπίδων ἐπιφερομένων καὶ τῶν ἄλλων ὀργάνων δι ὧν ὁ βίαιος ἐπάγεται θάνατος .
οὗ δὴ ἕνεκα χρὴ ἕκαστον τὴν ἀξιόκτητον ἐκείνην ἔχειν στολὴν ἧς ὅτι μάλιστα ἐν ἐκείνῳ τῷ βίῳ δεόμεθα .
εἰ δέ τις τήνδε λαβεῖν τὴν ἀμπεχόνην ἀναβάλλεται , νῦν ἐντεῦθεν ἀπάρας οἴκαδε ἀπίτω ·
ἀμυήτοις γὰρ συμπολεμεῖν οὐκ ἀνέξομαι .
ταῦτα δὲ Ἰουλιανὸς σαφῶς ἐπιστάμενος τὸ δυσσεβὲς τῆς ψυχῆς οὐκ ἐπίδηλον εἶχεν , εἰς εὔνοιαν δὲ ἅπαντας ἐφελκόμενος καὶ τοὺς ὑπὸ Κωνσταντίου τῶν ἐκκλησιῶν ἐξελαθέντας ἐπισκόπους καὶ τὰς ἐσχατιὰς τῆς οἰκουμένης οἰκοῦντας εἰς τὰς οἰκείας ἐπανελθεῖν ἐκκλησίας προσέταξε .
τούτου δὴ οὖν τοῦ νόμου τεθέντος , εἰς μὲν τὴν Ἀντιόχειαν ἐπανῆλθεν ὁ θεῖος Μελέτιος , εἰς δὲ τὴν Ἀλεξάνδρειαν ὁ πολυύμνητος Ἀθανάσιος 0 .
Εὐσέβιος δὲ καὶ Ἱλάριος οἱ ἐκ τῆς Ἰταλίας καὶ Λουκίφερ ὁ Σαρδῶ τὴν νῆσον ποιμαίνειν λαχὼν ἐν τῇ Θηβαίων τῇ πρὸς Αἴγυπτον διῆγον ·
ἐκεῖ γὰρ αὐτοὺς ὁ Κωνστάντιος ἐξωστράκισεν .
οὗτοι σὺν τοῖς ἄλλοις ὁμόφροσι κατὰ τ αὐτὸν γενόμενοι χρῆναι τὰς ἐκκλησίας ἔλεγον εἰς μίαν συναγαγεῖν συμφωνίαν .
οὐ γὰρ μόνον αὐτὰς οἱ τ ἀναντία φρονοῦντες ἐπολιόρκουν , ἀλλὰ καὶ αὐταὶ πρὸς ἑαυτὰς ἐστασίαζον .
καὶ γὰρ ἐν Ἀντιοχείᾳ διχῆ τὸ ὑγιαῖνον σῶμα τῆς ἐκκλησίας διῄρητο ·
οἵ τε γὰρ ἐξ ἀρχῆς Εὐσταθίου χάριν τοῦ πανευφήμου τῶν ἄλλων ἀποκριθέντες καθ ἑαυτοὺς συνηθροίζοντο , καὶ οἱ μετὰ Μελετίου τοῦ θαυμασίου τῆς Ἀρειανικῆς συμμορίας χωρισθέντες ἐν τῇ καλουμένῃ Παλαιᾷ τὰς λειτουργίας ἐπετέλουν τὰς θείας .
καὶ ἦν μὲν τούτων κ ἀκείνων μία ἡ ὁμολογία τῆς πίστεως ·
ἑκάτερον γὰρ σύστημα τῆς ἐκτεθείσης ἐν Νικαίᾳ διδασκαλίας ὑπερεμάχει .
μόνη δὲ αὐτοὺς ἔρις ἀπ ἀλλήλων διίστη καὶ ἡ περὶ τοὺς ἡγουμένους διάθεσις ·
οὐ δὲ γὰρ ἡ θἀτέρου τελευτὴ διέλυσε τὴν διάστασιν .
πρὸ γὰρ τῆς Μελετίου χειροτονίας Εὐσταθίου τετελευτηκότος καὶ τῶν τῆς εὐσεβείας ἀντεχομένων μετὰ τὴν Μελετίου μὲν ἐξορίαν Εὐζωΐου δὲ χειροτονίαν τῆς τῶν δυσσεβούντων κοινωνίας ἀποκριθέντων καὶ καθ ἑαυτοὺς ἀθροιζομένων , συναφθῆναι τούτοις οἱ ἀπ Εὐσταθίου τὴν ἐπωνυμίαν ἔχοντες οὐκ ἐπείσθησαν .
τῆσδε τῆς συναφείας οἱ περὶ τὸν Εὐσέβιον καὶ Λουκίφερα πόρον ἐπεζήτουν εὑρεῖν ·
καὶ Λουκίφερα μὲν ὁ Εὐσέβιος τὴν Ἀλεξάνδρειαν ἠξίου καταλαβεῖν καὶ Ἀθανασίῳ τῷ μεγάλῳ περὶ τούτου κοινώσασθαι , αὐτὸς δέ γε τὸν περὶ τῆς συμβάσεως ἤθελεν ἀναδέξασθαι πόνον .
ἀλλ  ὁ Λουκίφερ εἰς μὲν τὴν Ἀλεξάνδρειαν οὐκ ἀφίκετο , τὴν Ἀντιόχου δὲ πόλιν κατέλαβε .
πολλοὺς δὲ περὶ συμβάσεως λόγους καὶ τούτοις κ ἀκείνοις προσενεγκών , εἶτα ἰδὼν ἀντιλέγοντας τοὺς τῆς Εὐσταθίου συμμορίας  ἡγεῖτο δὲ ταύτης Παυλῖνος πρεσβύτερος ὤν  , ἐχειροτόνησεν αὐτοῖς , οὐκ εὖ γε ποιῶν , τὸν Παυλῖνον ἐπίσκοπον .
τοῦτο τὴν διά στασιν ἐκείνην μακροτέραν εἰργάσατο ·
πέντε γὰρ καὶ ὀγδοήκοντα διέμεινεν ἔτη μέχρι τῆς Ἀλεξάνδρου τοῦ πάσης εὐφημίας ἀξίου προεδρίας ·
ὃς τῆς Ἀντιοχέων ἐκκλησίας ἐγχειρισθεὶς τὰ πηδάλια , πάντα πόρον κινήσας καὶ πᾶσαν ὑπὲρ τῆς ὁμονοίας εἰσενεγκὼν σπουδήν τε καὶ προθυμίαν , τὸ κεχωρισμένον μέλος τῷ λοιπῷ τῆς ἐκκλησίας συνήρμοσε σώματι .
τότε δὴ τὴν διάστασιν ὁ Λουκίφερ αὐξήσας πλεῖστον ἐν Ἀντιοχείᾳ διέτριψε χρόνον .
ὁ δέ γε Εὐσέβιος , εἰς τὴν Ἀντιόχειαν ἀφικόμενος καὶ γνοὺς ἐκ τῆς οὐκ ἀγαθῆς ἰατρείας δυσίατον τὸ πάθος γεγενημένον , εἰς τὴν Ἑσπέραν ἀπέπλευσεν .
ὁ δὲ Λουκίφερ εἰς τὴν Σαρδῶ παραγενόμενος ἕτερά τινα τοῖς ἐκκλησιαστικοῖς προστέθεικε δόγμασιν .
οἱ δὲ ταῦτα καταδεξάμενοι ἐκ τῆς τούτου προσηγορίας καὶ τὴν ἐπωνυμίαν ἐδέξαντο ·
λουκιφεριανοὶ γὰρ ἐπὶ πλεῖστον ὠνομάζοντο χρόνον .
ἀπέσβη δὲ καὶ τοῦτο τὸ δόγμα καὶ παρεδόθη τῇ λήθῃ .
ταῦτα μὲν οὖν μετὰ τὴν ἐπάνοδον τῶν ἐπισκόπων ἐγένετο .
ἰουλιανοῦ δὲ τὴν οἰκείαν ἀσέβειαν ἐκκαλύψαντος , αἱ πόλεις στάσεων ἐνεπλήσθησαν .
ἀναθαρρήσαντες γὰρ οἱ τῇ τῶν εἰδώλων πλάνῃ δεδουλωμένοι ἀνέῳξαν μὲν τοὺς τῶν εἰδώλων σηκούς , τὰς δὲ μυσαρὰς ἐκείνας καὶ λήθης ἀξίας τελετὰς ἐπετέλουν ·
καὶ ἧπτον μὲν τὸ ἐπιβώμιον πῦρ , τὴν δὲ γῆν τῷ αἵματι τῶν θυμάτων μιαίνοντες ἐμόλυνον κνίσῃ καὶ καπνῷ τὸν ἀέρα .
ὑπὸ δὲ τῶν θεραπευομένων βακχευόμενοι δαιμόνων , λυττῶντες καὶ κορυβαντιῶντες τὰς ἀγυιὰς περιέθεον βωμολοχίαις τε καὶ κωμῳδίαις κατὰ τῶν ἁγίων ἐχρῶντο , καὶ λοιδορίας καὶ πομπείας οὐδὲν εἶδος ἀπῆν .
οἱ δὲ τῆς εὐσεβείας θιασῶται , φέρειν τὰς τούτων οὐ δυνάμενοι βλασφημίας , ἀντελοιδοροῦντο καὶ τὴν ὑπ ἐκείνων πρεσβευομένην διήλεγχον πλάνην .
χαλεπαίνοντες δὲ οἱ τῆς ἀσεβείας ἐργάται καὶ θρασύτητος ἐφόδιον ἔχοντες τὴν ἀπὸ τοῦ κρατοῦντος αὐτοῖς προσγενομένην παρρησίαν , πληγὰς αὐτοῖς ἀνηκέστους ἐπέφερον .
ὁ γὰρ παμμίαρος βασιλεύς , δέον προμηθεῖσθαι τῆς τῶν ἀρχομένων εἰρήνης , αὐτὸς τοὺς δήμους κατ ἀλλήλων ἐξέμηνε .
περιεώρα γὰρ τὰ παρὰ τῶν θρασυτέρων κατὰ τῶν ἐπιεικεστέρων τολμώμενα , καὶ τὰς πολιτικὰς δὲ καὶ στρατιωτικὰς ἀρχὰς τοῖς ὠμοτάτοις καὶ δυσσεβεστάτοις ἐπίστευεν , οἳ προφανῶς μὲν θύειν τοὺς τῆς εὐσεβείας ἐραστὰς οὐκ ἠνάγκαζον , πᾶν δ εἶδος αὐτοῖς ἐπετίθεσαν ἀτιμίας .
ἀφείλετο γὰρ καὶ τὰ γέρα τὰ παρὰ τοῦ μεγάλου Κωνσταντίνου τοῖς ἱερωμένοις ἀπονενεμημένα .
ὁποῖα δὲ οἱ τῇ τῶν εἰδώλων ἀπάτῃ προσδεδεμένοι κατ ἐκεῖνον ἐτόλμησαν τὸν καιρόν , πάμπολλα μέν ἐστι καὶ συγγραφῆς ἰδίας δεόμενα ·
ἐγὼ δὲ ὀλίγα ἐκ πολλῶν διηγήσομαι .
ἐν Ἀσκάλωνι μὲν γὰρ καὶ Γάζῃ  πόλεις δὲ αὗται τῆς Παλαιστίνης  ἀνδρῶν ἱερωσύνης ἠξιωμένων καὶ γυναικῶν διὰ βίου τὴν παρθενίαν ἐπηγγελμένων ἀναρρήξαντες τὰς γαστέρας , εἶτα κριθῶν ἐμπλήσαντες , πρ οὔθηκαν χοίροις βοράν 0 .
ἐν Σεβαστῇ δὲ  καὶ αὕτη δὲ εἰς τὸ προειρημένον ἔθνος τελεῖ  Ἰωάννου τοῦ Βαπτιστοῦ τὴν θήκην ἀνέῳξαν πυρί τε παρέδοσαν τὰ ὀστᾶ καὶ τὴν κόνιν ἐσκέδασαν .
τὸ δὲ ἐν Φοινίκῃ τολμηθὲν μύσος πῶς ἄν τις ἀδακρυτὶ διηγήσαιτο ;
ἐν Ἡλιουπόλει γὰρ τῇ πρὸς τῷ Λιβάνῳ Κύριλλός τις διάκονος ἦν .
οὗτος ἐν τῇ Κωνσταντίνου βασιλείᾳ ζήλῳ πυρπολούμενος θείῳ πολλὰ τῶν ἐκεῖ προσκυνουμένων εἰδώλων συνέτριψε .
ταύτης μεμνημένοι τῆς πράξεως οἱ δυσώνυμοι οὐ μόνον αὐτὸν ἀνεῖλον , ἀλλὰ καὶ τὴν γαστέρα τεμόντες τοῦ ἥπατος ἀπεγεύσαντο .
τὸν μέντοι πάντα ἐφορῶντα ὀφθαλμὸν οὐ διέφυγον , ἀλλ  ἔδοσαν ἀξίας τοῦ τολμήματος δίκας .
ὅσοι γὰρ δὴ ἐκείνου τοῦ μύσους μετέλαχον ἐστερήθησαν μὲν τῶν ὀδόντων πάντων κατὰ τ αὐτὸν ἐκπεπτωκότων , ἐστερήθησαν δὲ γλωττῶν ·
διέρευσαν γὰρ καὶ αὗται σηπεδόνι περιπεσοῦσαι ·
ἀφῃρέθησαν δὲ καὶ τὸ βλέπειν καὶ διὰ τῶν παθημάτων ἐκήρυττον τῆς εὐσεβείας τὴν δύναμιν .
ἐν Ἐμέσῃ δὲ τῇ ὁμόρῳ πόλει Διονύσῳ τῷ γύννιδι τὴν νεόδμητον ἀφιέρωσαν ἐκκλησίαν , τὸ καταγέλαστον καὶ ἀνδρόγυνον ἐν αὐτῇ ἱδρύσαντες ἄγαλμα .
ἐν Δοροστόλῳ δὲ  πόλις δὲ αὕτη τῆς Θρᾴκης ἐπίσημος  Αἰμιλιανὸς ὁ νικηφόρος ἀγωνιστὴς ὑπὸ Καπετωλίνου τοῦ τῆς Θρᾴκης ἁπάσης ἄρχοντος παρεδόθη πυρί 0 .
τὸ δέ γε Μάρκου τοῦ Ἀρεθουσίων ἐπισκόπου δρᾶμα τῆς Αἰσχύλου καὶ Σοφοκλέους μεγαληγορίας δεῖται , ἵν ἀξίως τὰ ἐκείνου τραγῳδήσωσι πάθη .
ἐπειδὴ γὰρ οὗτος ἐν τοῖς Κωνσταντίου καιροῖς εἰδω λικόν τινα καταλύσας σηκὸν ἐκκλησίαν ἐδείματο , τὸν Ἰουλιανοῦ μεμαθηκότες Ἀρεθούσιοι σκοπὸν ἐγύμνωσαν τὴν δυσμένειαν .
ὁ δὲ πρῶτον μὲν ἀποδρᾶναι κατὰ τὸν εὐαγγελικὸν ἐπειράθη νόμον ·
ἐπειδὴ δὲ ἔγνω τῶν ὑπ αὐτὸν ἀντ αὐτοῦ συνειλῆφθαί τινας , ἐπανῆκέ τε καὶ ἑαυτὸν τοῖς μιαιφόνοις ἐξέδωκεν .
οἱ δὲ λαβόντες οὔ τε ᾤκτειραν ὡς πρεσβύτην οὔ τε ᾐδέσθησαν ὡς ἀρετῆς φροντιστήν , ἀλλὰ καὶ βίῳ καὶ λόγῳ τὸν ἄνδρα κοσμούμενον πρῶτον μὲν ᾐκίσαντο , τὸ σῶμα γυμνώσαντες καὶ τοῖς μέλεσιν ἅπασιν ἐπιθέντες τὰς μάστιγας ·
εἶτα εἰς ὑπονόμους δυσώδεις ἐμβαλόντες κ ἀκεῖθεν ἀναγαγόντες τῷ πλήθει τῶν μειρακίων παρέδοσαν , ἀφειδῶς αὐτὸν κατακεντεῖν ταῖς γραφίσι κελεύσαντες .